钦定古今图书集成/明伦汇编/官常典/第058卷 > 长沙定王发
## 钦定古今图书集成/明伦汇编/官常典/第058卷 > 长沙定王发

按《汉书》本传：“长沙定王发母唐姬，故程姬侍者。景帝
召程姬，程姬有所避，不愿进，而饰侍者唐儿，使夜进。
上醉，不知，以为程姬而幸之，遂有身，已乃觉非程姬
也。及生子，因名曰发。以孝景前二年立。以其母微无
宠，故王卑湿贫国。二十八年薨。子戴王庸嗣，二十七
年薨。子顷王鲋𬶋嗣，十七年薨。子剌王建德嗣，宣帝”
时，坐猎纵火燔民九十六家，杀二人；又以县官事怨
内史，教人诬告以弃市罪，削八县，罢中尉官。三十四
年薨。子炀王旦嗣，二年薨，无子，绝岁馀。元帝初元三
年，复立旦弟宗，是为孝王。五年薨。子鲁人嗣，王莽时
绝。